## El Consell finançarà les activitats culturals i socials de les comissions falleres en els municipis afectats per les riuades

*** D’estes ajudes, dotades amb 5 milions d’euros, es beneficiaran 392 comissions falleres
* Cada comissió fallera podrà rebre fins a 12.000 euros per les activitats organitzades entre l’1 i el 19 de març de 2025**

El Ple del Consell ha aprovat el decret que regula el procediment de concessió d’ajudes a les comissions falleres de les localitats que es van vore afectades pel temporal de vent i pluja del 29 d’octubre de 2024.

L’objectiu d’estes ajudes és finançar l’organització d’activitats culturals i socials no lucratives vinculades a les festes de Falles de 2025.

L’import total d’esta línia pressupostària ascendix a 5 milions d’euros i cada comissió fallera podrà rebre fins a 12.000 euros per les activitats organitzades entre l’1 i el 19 de març de 2025.

En total, estes ajudes podran beneficiar les 392 comissions falleres que estan situades a Alaquàs, Albal, Albalat de la Ribera, Alberic, Alborache, Alcàsser, Aldaia, Alfafar, Alfarb, Algemesí, Alginet, Almussafes, Alzira, Benaguasil, Benetússer, Benicull de Xúquer, Benifaió, Benimodo, Beniparrell, Bétera, Bugarra, Buñol, Carcaixent, Carlet, Casinos, Castelló, Catadau, Catarroja, Cheste, Chiva, Corbera, Cullera, Favara, Fortaleny, Gestalgar, Godelleta, Guadassuar, l’Alcúdia, l’Ènova, la Pobla Llarga, Loriguilla, Llíria, Llombai, Macastre, Manises, Massalavés, Massanassa, Millares, Mislata, Montroi, Montserrat, Paiporta, Paterna, Pedralba, Picanya, Picassent, Polinyà del Xúquer, Quart de Poblet, Rafelguaraf, Real, Requena, Riba-roja de Túria, Riola, Sedaví, Silla, Sollana, Sueca, Tavernes de la Valldigna, Torrent, Tuéjar, Turís, Utiel, Vilamarxant, Xeraco, Xirivella, Yátova i les pedanies del sud de València afectades per la DANA.

Les associacions falleres hauran de justificar que les activitats són gratuïtes per als espectadors i que s’inclouen dins dels supòsits subvencionables: lloguer, muntatge i desmuntatge de carpes; espectacles pirotècnics; activitats infantils; espectacles musicals; bandes de música i adorns florals.

Així mateix, també se subvencionen els gastos en adquisició de xocolate i bunyols, ingredients per a elaboració de paelles, begudes per a refrigeris i postres típiques valencianes, tenint en compte que podran justificar-se com a gastos de restauració el 30 % de l’import concedit, i que queden excloses en tot cas les begudes alcohòliques.

El Consell ha estimat necessari donar suport a estes associacions falleres en la promoció, difusió, organització i realització d’activitats, atesa la importància que desenrotllen els casals en els barris, no únicament per la vida cultural i creativa durant la setmana fallera, sinó perquè també es dinamitza el teixit econòmic i productiu.

El caràcter singular d’estes subvencions deriva de la naturalesa excepcional del desastre natural que les ha motivades i la seua concessió directa es justifica per l’interés públic a oferir una resposta urgent que contribuïsca a reactivar l’activitat social i cultural que desenrotllen les comissions falleres.

Fecha: 25/02/2025